REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/75-21

15. marta 2021. godine

B e o g r a d

ZAPISNIK

PETE SEDNICE ODBORA ZA ZAŠTITU ŽIVOTNE SREDINE,

ODRŽANE 15. MARTA 2021. GODINE

Sednica je počela u 12,00 časova.

Sednicom je predsedavao dr Ljubinko Rakonjac, predsednik Odbora.

Sednici su prisustvovali članovi Odbora: Žarko Bogatinović. zamenik predsednika Odbora, Mina Kitanović, Tomislav Janković, Gojko Palalić, Nevenka Kostadinova, Marko Mladenović, Jelena Obradović, Aleksandar Jugović, Vesna Krišanov i Dragan M. Marković, kao i Marko Bogdanović, zamenik Marije Todorović, Samira Ćosović, zamenik Jasmine Karanac i Olja Petrović, zamenik Marka Parezanovića.

Sednici nisu prisustvovali članovi Odbora: Dragana Radinović, Marija Todorović, Marko Parezanović, Akoš Ujhelji, Aleksandra Pavlović Marković i Jasmina Karanac.

Sednici su prisustvovali predstavnici Ministarstva zaštite životne sredine: Jelena Tanasković, državni sekretar, Sara Pavkov, Nevena Dragojlović, Sandra Lazić i Dragana Radulović, kao i predstavnik Zelene stolice Goran Zelić iz Društva podvodnih aktivnosti Sombor.

Na predlog predsednika Odbora, jednoglasno, usvojen je sledeći:

D n e v n i r e d

1. Razmatranje Predloga zakona o klimatskim promenama, koji je podnela Vlada, u načelu;
2. Razno.

Pre prelaska na rad po utvrđenom dnevnom redu, jednoglasno, usvojen je Zapisnik Četvrte sednice Odbora za zaštitu životne sredine, održane 9. marta 2021. godine.

Prva tačka dnevnog reda – **Razmatranje Predloga zakona o klimatskim promenama, koji je podnela Vlada, u načelu**

U uvodnom izlaganju, Jelena Tanasković, državni sekretar u Ministarstvu zaštite životne sredine, navela je da su klimatske promene globalni problem koji utiče i na Srbiju, a nastale su kao posledica ljudskih aktivnosti. Istakla je da je povećana koncetracija gasova sa efektom staklene bašte u atmosferi posledica sagorevanja fosfatnih goriva u sektorima energetike, saobraćaja i industrije, ali i poljoprivrede i upravljanja otpadom. Ukazala je na to da ovaj globalni problem zahteva odgovor na globalnom nivou, a da svaka država mora da da svoj doprinos, u skladu sa svojim mogućnostima. Navela je da se Republika Srbija, kao članica Okvirne konvencije Ujedinjenih nacija o promeni klime i Sporazuma iz Pariza, obavezala na sprovođenje aktivnosti koje će doprineti ovom cilju. Evropska unija želi da Evropa bude prvi klimatski neutralan kontinent do sredine veka. Kao kandidat za ulazak u Evropsku uniju, Republika Srbija će donošenjem ovog zakona napraviti prve sistemske korake na rešavanju ovog pitanja. Donošenje ovog zakona je šansa za razvoj i otvaranje „zelenih“ radnih mesta, a borba protiv klimatskih promena treba da uključi sve: građane, privredu, nevladine organizacije i naučnu zajednicu. Istakla je da je jedan od ciljeva ovog zakona uspostavljanje sistema koji će postaviti osnovu za smanjenje emisija gasova sa efektom staklene bašte. Propisuje se izrada Strategije ugljeničkog razvoja sa Akcionim planom. Posledica klimatskih promena su sve učestalije ekstremne vremenske prilike (poplave, suše, toplotni talasi), koje izazivaju ogromne gubitke i štete. Istakla je značaj prilagođavanja na izmenjene klimatske uslove, a kao najpogođenije sektore navela je: zdravstvo, poljoprivredu, šumarstvo i vodoprivredu. Iz tog razloga, propisuje se obaveza izrade Programa prilagođavanja na izmenjene klimatske uslove, kako bi se identifikovali uticaji klimatskih promena na sektore i sisteme i utvrdile mere za prilagođavanje za najpogođenije sektore i sisteme. Istakla je da će donošenje ovog zakona doprineti i podizanju svesti građana o klimatskim promenama, pa će ostvarivanju tog cilja doprineti i osnivanje Nacionalnog saveta za klimatske promene, kao savetodavnog tela Vlade. Kao ključne benefite donošenja ovog zakona, navela je: uspostavljanje sistema za ograničenje emisije gasova sa efektom staklene bašte, povećanje otpornosti društva u celini i najugroženijih sektora na negativne efekte klimatskih promena, plansko prilagođavanje svih sektora na izmenjene klimatske uslove, uspostavljanje mehanizma za izveštavanje i verifikaciju informacija o ispunjenu obaveza prema međunarodnoj zajednici, kao i primenu zakona, koja će se pozitivno odraziti na privredni rast i razvoj, povećanu konkurentnost naše privrede, privlačenje investicija, u skladu sa standardima i zahtevima Evropske unije.

U diskusiji koja je usledila, učestvovali su: Goran Zelić i Jelena Tanasković.

U diskusiji je ukazano na to da je ovo poslednji momenat za donošenje ovog zakona, jer se klima menja i izaziva velike elementarne nepogode. Sugerisano je da se što pre donesu podzakonski akti za sprovođenje ovog zakona.

Ukazano je na to da je rok za donošenje Strategije sa Akcionim planom i programom dve godine, a za donošenje podzakonskih akata rok je godinu dana.

Na predlog predsednika Odbora, Odbor je, jednoglasno, odlučio da predloži Narodnoj skupštini da prihvati Predlog zakona o klimatskim promenama, koji je podnela Vlada, u načelu.

Za izvestioca Odbora na sednici Narodne skupštine određen je dr Ljubinko Rakonjac, predsednik Odbora.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 12,12 časova.

SEKRETAR PREDSEDNIK

Milica Bašić dr Ljubinko Rakonjac